სიუზენ კოლინზი

სიუზენ კოლინზი (დ. 10 აგვისტო, 1962)  — ამერიკელი მწერალი და ტელევიზიის სცენარისტი, რომელიც ყველაზე მეტად ცნობილია როგორც ახალგაზრდული დისტოპიური წიგნების სერიის „შიმშილის თამაშების“ ავტორი. ასევე სიუზენი არის საბავშვო ფენტეზის სერიის „მიწისქვეშა ქრონიკების“ ავტორი.​​​​​​​​​​​​​​​​
ადრეული ცხოვრება და განათლება
კოლინზი დაიბადა 1962 წლის 10 აგვისტოს ჰარტფორდში, კონექტიკუტის შტატში, ჯეინ ბრედი კოლინზისა (დ. 1931 წელი) და ლეიტენანტ-პოლკოვნიკ მაიკლ ჯონ კოლინზის (1931–2003) ოჯახში,  რომელიც იყო აშშ-ს საჰაერო ძალების ოფიცერი და მსახურობდა კორეისა და ვიეტნამის ომებში. კოლინზის ბაბუა და მრავალი ბიძა იბრძოდა ორივე მსოფლიო ომში.  სიუზენი ოთხი შვილიდან უმცროსია. უფროსი დედმამიშვილები არიან კეტრინი (დ. 1957 წელი), ენდრიუ (დ.1958 წელი) და ჯოანი (დ. 1960 წელი). როგორც სამხედრო ოფიცრის ქალიშვილი, ხშირად მოგზაურობდა ოჯახთან ერთად, ძირითადად ცხოვრობდა ევროპაში (კერძოდ ბრიუსელში, ბელგიაში) და ამერიკის აღმოსავლეთ ნაწილში.  ბავშვობაში, კოლინზს უყვარდა კითხვა, დადიოდა ტანვარჯიშზე და სიამოვნებით იკვლევდა ტყეებს მეგობრებთან ერთად. 

კოლინზმა დაამთავრა ალაბამას სახვითი ხელოვნების სკოლა ბირმინგემში 1980 წელს, როგორც თეატრალური ხელოვნების მიმართულების სტუდენტმა.  დაასრულა ბაკალავრის ხარისხი ინდიანას უნივერსიტეტ ბლუმინგტონში 1985 წელს თეატრისა და ტელეკომუნიკაციების ორმაგი სპეციალობით.  1989 წელს მიიღო სამაგისტრო ხარისხი დრამატურგიაში ნიუ-იორკის უნივერსიტეტის ტიშის სახელობის ხელოვნების სკოლიდან.​​​​​​​​​​​​​​​​
კარიერა
კოლინზმა კარიერა 1991 წელს დაიწყო, როგორც საბავშვო სატელევიზიო გადაცემების სცენარისტმა.   მუშაობდა რამდენიმე გადაცემაზე Nickelodeon-ისთვის, მათ შორის „კლარისა ყველაფერს ხსნის“, „შელბი ვუს საიდუმლო ფაილები“ „პატარა დათვი“, „ოსვალდი“ და „Wow! Wow! Wubbzy!“.   ასევე იყო მთავარი სცენარისტი PBS-ის სპინ-ოფისთვის „Clifford’s Puppy Days“. კოლინზმა მიიღო ამერიკის სცენარისტთა გილდიის ნომინაცია კრიტიკოსების მიერ აღიარებული 2001 წლის სპეციალური საშობაო გადაცემის Santa, Baby!-ის თანაავტორობისთვის.  მას შემდეგ, რაც Kids’ WB-ის შოუ Generation O!-ზე მუშაობისას გაიცნო საბავშვო მწერალი ჯეიმს პროიმოსი, კოლინზი შთაგონებული იყო დაეწერა საბავშვო წიგნები. 

კოლინზის ინსპირაცია „ალისა საოცრებათა ქვეყანაში“ იყო, რის შედეგადაც დაწერა პირველი წიგნი  „გრეგორი მიწისქვეშეთიდან“, The New York Times-ის ბესტსელერი სერია „მიწისქვეშა ქრონიკები“, როცა ის ფიქრობდა იმაზე, თუ როგორ იყო უფრო შესაძლებელი  ადამიანის ჭაში ჩავარდნა, ვიდრე კურდღლის სოროში, და იპოვოს რაღაც სხვა, ვიდრე ჩაის წვეულება.  2003 და 2007 წლებს შორის დაწერა მიწისქვეშა ქრონიკების ხუთი წიგნი: „გრეგორი მიწისქვეშეთიდან“, „გრეგორი და ბეინის წინასწარმეტყველება“, „გრეგორი და თბილსისხლიანთა წყევლა“, „გრეგორი და საიდუმლო ნიშნები“ და „გრეგორი და კლანჭის კოდექსი“. ამ პერიოდში კოლინზმა დაწერა რითმული ილუსტრირებული წიგნიც „როცა ჩარლი მაკბატონმა ძალა დაკარგა“ (2005). ილუსტრირებულია მაიკ ლესტერის მიერ.

2008 წლის სექტემბერში Scholastic Press-მა გამოაქვეყნა „შიმშილის თამაშები“, კოლინზის სერიის პირველი წიგნი.  „შიმშილის თამაშები“ ნაწილობრივ ინსპირირებული იყო თესევსისა და მინოტავრის ბერძნული მითით. კიდევ ერთი შთაგონება იყო მამის კარიერა საჰაერო ძალებში, რამაც მისცა კოლენზს წარმოდგენა სიღარიბეზე, შიმშილზე და ომიანობაზე. ტრილოგიის მეორე წიგნი, „ცეცხლის ალში“, გამოვიდა 2009 წლის სექტემბერში, ხოლო მესამე წიგნი, „კაჭკაჭჯაფარა“, გამოვიდა 2010 წლის 24 აგვისტოს.  14 თვის განმავლობაში მხოლოდ ჩრდილოეთ ამერიკაში დაიბეჭდა პირველი ორი „შიმშილის თამაშების“ წიგნის 1,5 მილიონი ეგზემპლარი.  „შიმშილის თამაშები“ იყო The New York Times-ის ბესტსელერების სიაში 60 კვირაზე მეტი ხნის განმავლობაში. „Lions Gate Entertainment“-მა შეიძინა „შიმშილის თამაშების“ კინოადაპტაციის მსოფლიო დისტრიბუციის უფლებები, რომელიც ნინა ჯეიკობსონის „Color Force“-ის საპროდიუსერო კომპანიამ გადაიღო.  კოლინზმა რომანი თავად გადაიღო ფილმად. გარი როსის რეჟისორობით, გადაღება დაიწყო 2011 წლის გაზაფხულზე, ჯენიფერ ლოურენსმა ითამაშა მთავარი პერსონაჟის, კეთნის ევერდინის როლი,   ჯოშ ჰატჩერსონმა ითამაშა პიტა მელარკი და ლიამ ჰემსვორთმა - გეილ ჰოთორნის როლი.  შემდგომი ორი რომანიც გადაიღეს ფილმებად, ეს უკანასკნელი წიგნი ორ კინემატოგრაფიულ ეპიზოდად გაიყო, სულ ოთხი ფილმი, რომლებიც სამ წიგნს წარმოადგენდა. „შიმშილის თამაშების“ წიგნების პოპულარობის შედეგად კოლინზი დასახელდა Time ჟურნალის 2010 წლის ყველაზე გავლენიან ადამიანად.  2012 წლის მარტში Amazon-მა გამოაცხადა, რომ კოლინზი გახდა ყველა დროის ბესტსელერი Kindle-ის ავტორი.  Amazon-მა ასევე გაამხილა, რომ კოლინზს დაწერილი ჰქონდა Kindle-ის ელექტრონული წიგნების 100 ყველაზე გამოკვეთილი პასაჟიდან 29 - ხოლო Amazon-ის ცალკე სიიდან, რომელიც შეიცავს ბოლო დროის გამოკვეთილს პასაჟებს, პირველი 20-დან 17. 

კოლინზმა გამოაქვეყნა „შიმშილის თამაშების“ პრიქველისახელწოდებით „მგალობელი ჩიტებისა და გველების ბალადა“ 2020 წლის მაისში. წიგნი დაფუძნებულია მომავალი პრეზიდენტის კორიოლანუს სნოუს ცხოვრებაზე, „შიმშილის თამაშების“ ტრილოგიის მოქმედებამდე 64 წლით ადრე. კინოადაპტაცია, ტომ ბლაიტის მონაწილეობით კორიოლანუს სნოუს როლში და რეიჩელ ზეგლერის მონაწილეობით ლუსი გრეი ბეირდის როლში, გამოვიდა 2023 წლის 17 ნოემბერს. 2025 წლის მარტში გამოვიდა „მზის ამოსვლა შერჩევის დღეს“, რომელიც იკვლევს 50-ე შიმშილის თამაშებს, რომელშიც გაიმარჯვა ჰეიმიჩ აბერნეთიმ. Lionsgate-მა მოიპოვა რომანის მიხედვით ფილმის გადაღების უფლება, რომლის პრემიერაც 2026 წლის 20 ნოემბერს არის დაგეგმილი.
პირადი ცხოვრება
კოლინზი გადავიდა ნიუ-იორკში 1987 წელს და იქ ცხოვრობდა 2003 წლამდე.

1991 წელს კოლინზმა გაიცნო ჩარლზ „კეპ“ პრაიორი ინდიანას უნივერსიტეტში და დაქორწინდნენ 1992 წელს. პრაიორი მხარს უჭერდა კოლინზის კარიერას, კითხულობდა და აკრიტიკებდა „შიმშილის თამაშების“ სამუშაო ვერსიებს.ცხოვრობენ სენდი ჰუკის რაიონში, ნიუთაუნში, კონექტიკუტში, ორ შვილთან ჩარლისთან და იზაბელთან ერთად, თუმცა კოლინზის IMDb-ის პროფილი ამტკიცებს, რომ პრაიორთან განქორწინდა 2015 წელს.

2013 წელს Forbes-მა გამოაქვეყნა, რომ კოლინზს აქვს 55 მილიონი დოლარის ქონება, რაც ხდის მე-3 Forbes-ის ყველაზე მაღალშემოსავლიან ავტორს, ავტორების სიაში.

სქოლიო

კატეგორია:დაბადებული 10 აგვისტო
კატეგორია:დაბადებული 1962
კატეგორია:ამერიკელი მწერლები
კატეგორია:მწერლები ანბანის მიხედვით